แบงก์โน้ตส์
ปีนี้ประชุมผู้ถือหุ้นแบงก์กรุงเทพดูจะพิเศษ เพราะมีเพื่อนพนักงานที่เกษียณแล้วท่านหนึ่งขอใช้เวทีผู้ถือหุ้นเปิดใจ
16 เม.ย. 2555

ขอเถอะค่ะ
ปีนี้ประชุมผู้ถือหุ้นแบงก์กรุงเทพดูจะพิเศษ เพราะมีเพื่อนพนักงานที่เกษียณแล้วท่านหนึ่งขอใช้เวทีผู้ถือหุ้นเปิดใจ วอนไปถึงฝ่ายบริหารที่มี “บอสชาตรี โสภณพนิช” ประธานกรรมการแบงก์ นั่งด้านหน้าเวที




พนักงานเกษียณท่านนี้ ขอให้ฝ่ายบริหารช่วยพิจารณาอย่ายกเลิกการให้เงินสำหรับพนักงานเกษียณคนละ 4.5 แสนบาท ที่จะเริ่มปีนี้เป็นปีแรก ซึ่งตัวเองได้เงินก้อนนี้เป็นรุ่นสุดท้าย แต่ที่ต้องพูดแทนพนักงานคนอื่นๆ เพราะเป็นเรื่องขมขื่นใจ สำหรับพนักงานที่ทำงานอย่างทุ่มสุดหัวใจให้กับแบงก์ที่ทำงานตั้งแต่สมัยยังสาว
เธอบอกว่า ทำงานในค่ายบัวหลวงมาถึง 37 ปีจนเกษียณ ตั้งแต่ยุคนายห้างชิน โสภณพนิช ธนาคารนี้ผู้บริหารระดับสูงสมัยเก่าก่อนเอาใจใส่พนักงานเป็นอย่างดี แต่ไม่รู้ทำไมยุคนี้ถึงนิ่งเฉย จึงอยากจะยื่นหนังสือถึงฝ่ายบริหารอีกครั้ง
หลังสิ้นเสียง ผู้ถือหุ้นท่านอื่นก็ลุกขึ้นตบมือชื่นชมพนักงานเก่าคนนี้ที่มีความกล้าหาญ คิดถึงเพื่อนที่ยังทำงานอยู่ 
ยังไงก็ฝากบอสดูแลนิดนุงนะคะ